Становници Петловог брда који већ недељама протестују против сечу стабала у парку Борићи зарад проширења Ибарске магистрале нису успели да одбране своју шуму. Иако је сеча била заказана за седам сати, екипе задужене за то појавиле су се већ у пола шест и, кажу мештани, на брзину посекле највећи део дрвећа. Неки од суграђана бранили су стабла тако што су се везали за њих, а једна девојка од њих је одмах ухапшена и сада је у притвору. Девојка из Суботице, која долази већ неколико дана да пружи подршку становницима Петловог брда, попела се на дрво и још увек не жели да сиђе нити да разговара са било ким. Према сведочењима суграђана, полиција јој није дала воду од 5:20, од када се попела на стабло. Грађани се поново окупљају како би јој пружили подршку. Захваљујући овој девојци 20 стабала још није посечено. – У пола шест су дошли, са овеликим бројем полицајаца, посекли су све на брзину, остала је пустош. Нису секли само планирано већ и обележена стабла која нису смела да буду исечена. Ја сам покушао да интервенишем, дошао је и шумар да упозори да не секу обележена стабла, али није вредело. Држава је очигледно решила да сада покаже снагу насупрот гласу великог броја грађана. Контактирали смо Вучића, он није хтео да помогне, а понуда је била разумна, да се сеча одложи за две недеље. Министар Горан Триван је такође имао важнија посла – каже за Данас Дејан Јовановић, самостални одборник у Скупштини општине Раковица и додаје да су, да пруже подршку, дошли људи са Вождовца, Сунчаног брега, Чукарице, Канаревог брда, Бановог брда. Он је истакао да је 12 стабала сачувано захваљујући девојци из Суботице, која одбија да сиђе са дрвета. – Покушавали смо да разговарамо са њом, како би избегла даље проблеме, али она одбија да прича. Полицајци су јој поручила да ће имати проблема и досије, и она и њена ћерка, што је по мени претња – рекао је Јовановић. Због најављене градње петље "Петлово брдо 2” у склопу обилазнице око Београда и најављене сече стабала, удружење грађана и данас протестује У парку Борићи, на Петловом брду, од јутрос су јаке снаге припадника МУП-а. Због најављене градње петље "Петлово брдо 2” у склопу обилазнице око Београда и најављене сече стабала, удружење грађана и данас протестује. Полиција је дошла нешто пре 5 сати ујутру, а наводно је једна особа ухапшена. - Љиљану Л. која је била на дрвету када су стигли, однели су као џак. Сада је једна девојка Сара на дрвету. Стабло је високо и не могу да је спусте, а она нема намеру да сиђе - прича Дејан Јовановић, лидер овог удружења. Полиција је ту, не дозвољавају грађанима да приђу, јавља наш извештач са лица места. Стабла која су планирана за сечу, екипе фирме "Ратко Митровић" већ су посекле! А да ствар буде гора, радници настављају са сечом стабала која нису била обележена! Иако су шумарски инспектори упозорили раднике да то не раде, они настављају, а полиција не реагује. Подсетимо, житељи овог дела Раковице од синоћ дежурају у свом омиљеном парку, а да су решени да оазу бране животима, синоћ су симболично показали везивањем за дрвеће које је обележено за сечу. Вечерње Новости: Планиран тржни центар "Биг фешн" уз Ибарску Представљен предлог измене плана за комерцијалну зону која се налази у Блоку 4 Општине Чукарица. У тренутку кад око 1.700 грађана Петловог брда петицијом брани сечу дела парка Борићи због изградње саобраћајне петље на Ибарској магистрали, пар стотина метара даље, пољопривредно земљиште претвара се у индустријску зону. На сајту Градске управе најављују рани јавни увид у измене и допуне плана детаљне регулације за комерцијалну зону западно од Ибарске магистрале, од петље на Лабудовом брду, до петље са Кружним путем. Иницијативу за израду плана покренуло је предузеће "Роостер хилл пројецт", а овим документом је обухваћено подручје Блока 4, величине 22,5 хектара. Новим решењем, уместо трокраке раскрснице према Лабудовом брду, предлаже се кружна раскрсница. Четврти крак био би улаз у комплекс комерцијалних садржаја. - Приступ будућој привредној зони са Ибарске магистрале обезбеђује се кроз прерасподелу саобраћајних елемената. Регулација ће се обављати преко разделног острва, како би се формирала семафорска раскрсница и инфраструктура до постојеће, односно планиране мреже - наводи се елаборату који је за ову прилику урадило привредно друштво "Алуа". На овом подручју неће бити објеката јавних служби, као што су вртићи, школе, домови здравља, спортски терени и објекти културе. Како незванично сазнајемо, ту ће се налазити "Биг фешн" тржни центар. (Данас, Вечерње новости,О2) Видети још: Београд: На Петловом брду настављени протести против сече дрвећа у парку „Борићи“; полиција није одобрила протестна окупљања; Дејан Јовановић: Грађани ће својим телима бранити стабла